Document ID: 32011R0011

KOMISJONI MÄÄRUS (EL) nr 11/2011,
7. jaanuar 2011,
millega muudetakse teatavaid määrusi kaupade klassifitseerimise kohta kombineeritud nomenklatuuris
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
ning arvestades järgmist:
(1)
Komisjoni 27. augusti 1998. aasta määruse (EÜ) nr 1858/98 (teatavate kaupade klassifitseerimise kohta kaupade koondnomenklatuuris) (2) kohaselt klassifitseeriti toidulisandina kasutatav želatiinikapslites haikõhrepulber rubriiki 0305. Komisjoni 3. detsembri 1992. aasta määruse (EMÜ) nr 3513/92 (teatavate kaupade klassifitseerimise kohta koondnomenklatuuris) (3) kohaselt klassifitseeriti toidulisandina kasutatav želatiinikapslites õlipreparaat (mis sisaldab kuningakepiõli, piimarasva ja E-vitamiini) rubriiki 1517.
(2)
Euroopa Liidu Kohus võttis liidetud kohtuasjades C-410/08 kuni C-412/08 Swiss Caps AG vs Hauptzollamt Singen (4) vastu otsuse, et tollile kapslites esitatavad tooted, mis on ette nähtud kasutamiseks toidulisandina, tuleb klassifitseerida kui mujal nimetamata toiduvalmistised rubriiki 2106.
(3)
Seepärast on asjakohane kohandada määrusi (EÜ) nr 1858/98 ja (EMÜ) nr 3513/92, et vältida erinevat klassifitseerimist ning tagada kombineeritud nomenklatuuri ühetaoline kohaldamine kogu Euroopa Liidus.
(4)
Seepärast tuleks määrusi (EÜ) nr 1858/98 ja (EMÜ) nr 3513/92 vastavalt muuta.
(5)
Lisaks eespool nimetatud parandustele on vaja muuta komisjoni 26. novembri 2009. aasta määrust (EÜ) nr 1179/2009, millega muudetakse või tunnistatakse kehtetuks teatavad määrused kaupade klassifitseerimise kohta kombineeritud nomenklatuuris (5). Kõnealuse määruse I, II ja III lisas on loetletud määrused, mida muudetakse (vastavalt kas CN-koodide muutmise, määruses sisalduvate punktide väljajätmise või määruse kehtetuks tunnistamise kaudu). Nii I lisas esitatud tabeli punktis 1 kui ka III lisas esitatud tabeli punktis 3 osutatakse komisjoni 13. märtsi 1979. aasta määrusele (EMÜ) nr 484/79 (6). Samuti osutatakse nii kõnealuse I lisa tabeli punktis 79 kui ka II lisa tabeli punktis 31 komisjoni 21. novembri 1995. aasta määruse (EÜ) nr 2696/95 (7) lisas esitatud tabeli punktile 3.
(6)
Olukorra parandamiseks tuleks komisjoni määruse (EÜ) nr 1179/2009 I lisa muuta, jättes sellest välja punktid 1 ja 79.
(7)
Käesoleva määrusega ettenähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1858/98 lisas esitatud tabeli punkt 2 jäetakse välja.
Artikkel 2
Määruse (EMÜ) nr 3513/92 lisas esitatud tabeli punkt 1 jäetakse välja.
Artikkel 3
Komisjoni määruse (EÜ) nr 1179/2009 I lisas esitatud tabeli punktid 1 ja 79 jäetakse välja.
Artikkel 4
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 7. jaanuar 2011

Labels: 3
15
19